

### Hospodárska a sociálna rada

### Slovenskej republiky

## Ján Richter

## predseda

##  Bratislava 5.10.2015

 Číslo záznamu: 46345/2015

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 5.10.2015**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Informácia o realizácii programu predsedníctva SR vo V4 a vyhodnotenie hlavných aktivít vyšehradskej spolupráce v období od 1.7. 2014 do 30.6. 2015

Predkladá: MZVEZ SR

1. Návrh rozpočtu verejnej správy na roky 2016 až 2018

Predkladá: MF SR

1. Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2016

Predkladá: MPSVR SR

1. Program odpadového hospodárstva SR na roky 2016 - 2020

Predkladá: MŽP SR

1. Koncepcia práce so športovo talentovanou mládežou na roky 2015 - 2020

Predkladá: MŠVVŠ SR

1. Návrh Stratégie riadenia ľudských zdrojov v štátnej službe na roky 2015 - 2020

Predkladá: ÚV SR

1. Rôzne

Rokovanie otvoril a viedol predseda rady pán Richter, ktorý privítal členov rady, požiadal o predradenie bodu č. 2. S týmto návrhom súhlasili všetci sociálni partneri.

Doručenie rozpočtu v piatok popoludní odôvodnil tým, že ešte v piatok prebiehalo kolektívne vyjednávanie a jeho výsledky bolo potrebné zapracovať do návrhu rozpočtu. Osobitne poďakoval ministrovi financií pánovi Kažimírovi za dohodu vo vyjednávaní a tiež vyjednávačom sociálnych partnerov.

**K bodu 2**

Návrh rozpočtu verejnej správy na roky 2016 až 2018

Predmetný návrh zákona uviedol podpredseda vlády a minister financií SR pán Kažimír.

Stanovisko za KOZ SR predniesol pán Machyna, ktorý uviedol, že KOZ SR vyzdvihuje prístup vlády, ako najväčšieho sociálneho partnera, že po rokoch tvrdej konsolidácie, na ktorú doplácali aj zamestnanci pracujúci vo verejnom sektore, bol pri kolektívnom vyjednávaní dosiahnutý kompromis a rast platov štátnych zamestnancov a zamestnancov pri výkone práce vo verejnom záujme v roku 2016 bude na úrovni 4 %.

KOZ SR kladne hodnotí, že na rok 2016 je rozpočtovaných na rozvoj bývania 40 mil. €, čo je oproti roku 2015 nárast o 100%. V rokoch 2013-2014 financie neboli dostatočne rozpočtované, boli až dodatočne pridelené, čo bolo na úkor náhradných nájomných bytov (z celkového bytového fondu tvorí nájomné bývanie len cca 3%), ako aj štátnej prémie pri stavebnom sporení, ktorá má veľký význam predovšetkým pre mladých ľudí a rodiny, avšak toto opatrenie postupne, s poklesom štátnej podpory stavebného sporenia, stráca na atraktivite.

KOZ SR odporúča neznižovať, naopak v budúcnosti opätovne zvýšiť príspevok na štátnu prémiu pri stavebnom sporení, ktoré výrazne prispieva k rozvoju individuálnej bytovej výstavby, obdobne aj ŠFRB.

KOZ SR berie predložený Návrh rozpočtu verejnej správy na roky 2016 až 2018 na vedomie s pripomienkami.

Stanovisko za AZZZ SR predniesol pán Karlubík, ktorý ocenil zodpovedný prístup pri príprave štátneho rozpočtu a rozumné ciele, ktoré svedčia o tom, že krajina ide dobrým smerom. Súhlasil s materiálom s pripomienkami.

Stanovisko za RÚZ predniesol pán Sirota, ktorý uviedol, že rozpočet bol doručený neskoro v piatok okolo 18 hod., bol krátky čas na preštudovanie materiálu a stanovisko RÚZ predniesol ústne a prisľúbil, že dodatočne bude doručené aj písomne. Predseda rady reagoval na neskoré doručenie rozpočtu, že bol ponúknutý sociálnym partnerom termín rokovania posunúť na utorok, čo bolo zo strany niektorých členov pre iné pracovné povinnosti odmietnuté. Z pohľadu RÚZ bol rok 2015 a bude to tak aj v roku 2016 dobrým rokom z hľadiska vývoja daňovo-odvodových príjmov, nulovej inflácie a nízkym úrokom ECB a z týchto dôvodov mohol mať rozpočet ambíciu dosiahnuť lepší výsledok, hlavne na strane výdavkov, kde neprichádza prakticky k žiadnemu konsolidačnému opatreniu. Z tohto dôvodu RÚZ vyjadrila zásadné pripomienky k predloženému materiálu.

Stanovisko za ZMOS predniesol pán Dvonč, ktorý odporučil materiál na ďalšie legislatívne konanie.

ZMOS konštatovalo, že v návrhu rozpočtu sa oproti predchádzajúcim rokom znižuje miera rizík v hospodárení miest a obcí. Znížením percenta celkového dlhu verejnej správy pod hranicu 55 % HDP sa zároveň znižuje riziko regulácie, ktorá aj pre mestá a obce vyplýva z ústavného zákona o rozpočtovej zodpovednosti. Pozitívom je, že zvýšením vlastných príjmov z výnosu dane z príjmov fyzických osôb v rokoch 2016-2018 sa zvyšuje miera samofinancovania miest a obcí, čo považuje ZMOS za jeden zo základných predpokladov na ich finančnú stabilizáciu a udržateľný rozvoj v budúcnosti. Návrh rozpočtu verejnej správy na roky 2016 – 2018 bol predmetom rokovania Rady ZMOS dňa 26. augusta 2015. Oproti vtedy prerokovávaným východiskám rozpočtu, po rokovaniach so zástupcami rezortov boli akceptované niektoré návrhy ZMOSu k úprave rozpočtu. Ide najmä o zvýšenie finančných prostriedkov v rozpočte MDVRR SR na výstavbu nájomných bytov, keď oproti rozpočtu na rok 2015 sa výška rozpočtovanej dotácie v programe výstavba a obnova bytového fondu zvýšila z 20 000 tis. euro na 40 000 tis. euro (časť dotácií bude vyčlenená aj na zatepľovanie bytových domov). ZMOS upozornilo na svoje očakávania pri rozdelení prostriedkov medzi nájomné bývanie a zatepľovanie bytových domov v prospech podpory nájomného bývania. Podobne návrh na zvýšenie sumy dotácie v kapitole MPSVR SR v programe podpora sociálnych služieb na 77 382 tis. euro (zvýšenie o 4 925 tis. euro) na spolufinancovanie sociálnych služieb miest, obcí a VÚC v súlade so zákonom o sociálnych službách. Do návrhu rozpočtu bol zapracovaný aj záväzný limit na výkon pôsobností v oblasti registra adries podľa zákona č. 125/2015 Z. z. o registri adries v sume 83 075 euro. Naopak, bezo zmeny zostala rozpočtovaná výška dotácie na matričnú činnosť, evidenciu a register občanov, ako aj výška limitu na financovanie preneseného výkonu štátnej správy na úseku stavebného poriadku a bývania. ZMOS uplatnilo pripomienku a požiadavku na zvýšenie záväzného limitu o 5 % oproti rozpočtu na rok 2015. V súlade so schválenou Národnou stratégiou rozvoja cyklistickej dopravy a cykloturistiky na Slovensku, v rámci prijatého trvalého finančného mechanizmu na budovanie cyklotrás, navrhlo ZMOS zohľadniť v programoch kapitoly MDVRR SR sumu 15 000 tis. euro na tento účel.

Na pripomienky sociálnych partnerov reagoval predkladateľ a po diskusii boli prijaté nasledovné závery:

**Rada**

1. **nedospela k dohode z dôvodu nesúhlasu RÚZ,**
2. **KOZ SR súhlasí s predloženým návrhom zákona s pripomienkou,**
3. **AZZZ SR a ZMOS súhlasia s materiálom bez pripomienok.**

**K bodu 1**

Informácia o realizácii programu predsedníctva SR vo V4 a vyhodnotenie hlavných aktivít vyšehradskej spolupráce v období od 1.7. 2014 do 30.6. 2015

Predmetnú informáciu uviedol štátny tajomník Ministerstva zahraničných vecí a európskych záležitostí SR pán Korčok.

Stanovisko za KOZ SR predniesla pani Brodzianska, ktorá nemala k predloženej informácií pripomienky a odporučila ju zobrať na vedomie.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky a odporučil ho zobrať na vedomie.

Stanovisko za RÚZ predniesol pán Sirota, ktorý uviedol, že RÚZ pozitívne hodnotí spoluprácu najmä v oblastiach energetiky a dopravnej infraštruktúry. Za kľúčové RÚZ považuje udržanie a zlepšovanie koordinácie na európskej úrovni pri obhajobe záujmov regiónu v otázkach ako je zmena klímy a ochrana životného prostredia. RÚZ berie predložený materiál na vedomie bez pripomienok.

Stanovisko za ZMOS predniesol pán Dvonč, ktorý neuplatnil k materiálu žiadne pripomienky a odporučil ho na ďalšie konanie.

**Záver:**

**Rada**

1. **berie informáciu na vedomie bez pripomienok,**
2. **odporúča ju na ďalšie konanie.**

**K bodu 3**

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2016

Predmetný návrh nariadenia uviedol minister práce, sociálnych vecí a rodiny SR pán Richter,

Stanovisko za KOZ SR predniesol pán Manga, ktorý uviedol, že KOZ SR naďalej trvá na úprave sumy mesačnej minimálnej mzdy na rok 2016 na 410 eur mesačne.

Stanovisko za AZZZ SR predniesol pán Karlubík, ktorý uviedol, že AZZZ SR navrhuje nezvyšovať minimálnu mesačnú mzdu na rok 2016.

Stanovisko za RÚZ predniesol pán Sirota, ktorý uviedol, že RÚZ navrhuje minimálnu mzdu nezvyšovať, ak by bol návrh 399 eur, RÚZ je pripravená návrh podporiť.

Stanovisko za ZMOS predniesol pán Dvonč, ktorý neuplatnil k materiálu žiadne pripomienky,  súhlasil s návrhom 400 eur a odporučil ho na ďalšie legislatívne konanie.

**Záver:**

**Rada**

1. **nedospela k dohode z dôvodu nesúhlasu RÚZ, AZZZ SR a KOZ SR,**
2. **ZMOS súhlasí s návrhom 400 eur.**

**K bodu 4**

Program odpadového hospodárstva SR na roky 2016 - 2020

Predmetný materiál uviedol štátny tajomník Ministerstva životného prostredia SR pán Ferencz.

Stanovisko za KOZ SR predniesol pán Zaparanik, ktorý uviedol, že KOZ SR k  predloženému materiálu nemá pripomienky a odporučil materiál na ďalšie konanie.

Stanovisko za AZZZ SR predniesol pán Karlubík, ktorý dal slovo pánovi Machalíkovi, ktorý prezentoval pripomienky z písomného stanoviska:

Bod 4.1.12 doplniť povinnosť pre SR, pre výrobcov rovnakú povinnosť vykonávať štvrťročne a nahradiť vo všetkých odsekoch predchádzajúci rok, rokom dovozu

Zdôvodnenie: Uvedená zmena vychádza z potreby praxe z technických dôvodov a zosúladenia so zákonom o DPH po kvartáloch) , ako aj zabráneniu špekulácií s vždy novými firmami vyhnúť sa povinnosti zberu a recyklácie. Povinnosť má byť vynútiteľná, čo v prípade prvého roka dovozu abstinuje a teda je v rozpore so smernicou aj nariadením.

Strana 115 prvý odsek v druhom stĺpci upraviť nasledovne:

cezhraničnú prepravu z územia SR do iného ČŠ alebo vývoz z územia SR do iného ako ČŠ za účelom zhodnotenia určených prúdov nebezpečných odpadov, pre ktoré sú stanovené minimálne ciele v kapitole 4.1, povoliť len ak v SR neexistujú technické možnosti ani potrebné zariadenia alebo neexistuje dostatočná kapacita na zhodnocovanie alebo recykláciu daného nebezpečného odpadu, a oznamovateľ alebo iná právnická alebo fyzická osoba v jeho mene, preukáže, že percentuálna miera zhodnotenia alebo recyklácie v konkrétnom zariadení na zhodnocovanie alebo recykláciu nebezpečného odpadu mimo územia SR je vyššia, ako je percentuálna miera zhodnotenia alebo recyklácia stanovená v konkrétnom spracovateľskom zariadení na území SR, má dostatočnú kapacitu a je zabezpečená činnosťami R2 – R9 podľa prílohy č. 1 nového zákona o odpadoch, alebo povoliť ak nie je ohrozená funkčnosť spracovateľského zariadenia zapríčinená nedostatkom minimálneho množstva posudzovaného odpadu.

Zdôvodnenie:

Znenie by umožňovalo vyvážať do štátov s nižšou mierou recyklačnej efektivity, ako v SR, čo je v rozpore so smernicou ako aj bazilejským dohovorom.

Doplniť do bodu 4.3, posledný odsek

doplniť o batérie a akumulátory

pri plánovaných a uskutočňovaných cezhraničných prepravách podozrivých elektrozariadení, batérií a akumulátorov (t.j. elektrozariadení, batérií a akumulátorov, ktorých držiteľ tvrdí, že sa nejedná o elektroodpad, respektíve o odpadové akumulátory a batérie a vzniklo podozrenie, že ide o elektroodpad, respektíve o odpadové akumulátory a batérie) kontrolovať dokumentáciu v súlade s § 88 ods. 2 a 3 zákona č. 79/2015 Z. z. o odpadoch a o zmene a doplnení niektorých zákonov, s cieľom eliminovať nezákonné zásielky takýchto odpadov.

Zdôvodnenie:

zabránenie zneužívania úmyselne chybnej deklarácie odpadu

AZZZ SR odporučila materiál na ďalšie konanie po zapracovaní uvedených pripomienok. AZZZ SR požiadala predkladateľa o stretnutie k uvedeným pripomienkam.

Predkladateľ prisľúbil stretnutie k pripomienkam AZZZ SR.

Stanovisko za RÚZ predniesol pán Sirota, ktorý odporučil do programu doplniť ďalšie opatrenie v časti 4.1.9 Ciele a opatrenia pre stavebné odpady a odpady z demolícií doplniť nové opatrenie:

„O 43 Pri stavebných prácach financovaných z verejných zdrojov (predovšetkým pri výstavbe dopravných komunikácií a infraštruktúry) využívať upravený stavebný a demolačný odpad, stavebné materiály a výrobky, pri ktorých výrobe bol zhodnotený odpad (materiálovo alebo energeticky) za podmienky, že spĺňajú funkčné a technické požiadavky, prípadne stavebné výrobky pripravené zo stavebných a demolačných odpadov alebo vedľajších produktov výroby; túto požiadavku zahrnúť do podmienok verejného obstarávania.“

Odôvodnenie:

Doplnenie RÚZ žiada z dôvodu zabezpečenia plnenia cieľa odpadového hospodárstva SR so zameraním na dodržiavanie hierarchie odpadového hospodárstva a opatrení definovaných v Surovinovej politike SR.

Predkladateľ pripomienku RÚZ akceptoval.

Stanovisko za ZMOS predniesol pán Dvonč, ktorý uviedol, že v  rámci medzirezortného pripomienkového konania ZMOS uplatnilo k materiálu 11 zásadných pripomienok. Na rozporových konaniach boli jednotlivé rozpory po dohode s predkladateľom odstránené.

Pripomienky k materiálu:

1. K časti 4. Záväzná časť programu; 4.1. Ciele odpadového hospodárstva do roku 2020; 4.1.7. Ciele a opatrenia pre železné a neželezné kovy:

ZMOS navrhlo úpravu textu druhej vety úvodu, ktorá znie „Do roku 2020 je stanovený cieľ ich materiálového zhodnocovania na úroveň 90 % s nulovým energetickým zhodnocovaním a skládkovaním“ .

nasledovne:

„Do roku 2020 je stanovený cieľ ich materiálového zhodnocovania na úroveň 90 % s nulovým energetickým zhodnocovaním a postupným znižovaním skládkovania na úroveň maximálne 1 %“.

Odôvodnenie:

Cieľom pripomienky je zosúladenie úvodného textu s tabuľkou 4-6 Ciele pre železné a neželezné kovy.

2. K časti 4. Záväzná časť programu; 4.1. Ciele odpadového hospodárstva do roku 2020; 4.1.10. Ciele a opatrenia pre odpadové pneumatiky:

ZMOS navrhlo doplnenie stručného popisného textu k tabuľke 4-8. Ciele pre odpadové pneumatiky nasledovného znenia:

„Do roku 2020 je stanovený cieľ ich materiálového zhodnocovania na úroveň 80 % s 15 % energetickým zhodnocovaním a postupným znižovaním skládkovania na úroveň maximálne 1 %.“.

ZMOS odporučilo predložený návrh materiálu na ďalšie konanie.

Predkladateľ pripomienky ZMOS akceptoval.

**Záver:**

**Rada**

1. **súhlasí s predloženým materiálom s pripomienkami AZZZ SR,**
2. **RÚZ, KOZ SR a ZMOS súhlasili bez pripomienok,**
3. **odporúča ho na ďalšie konanie.**

**K bodu 5**

Koncepcia práce so športovo talentovanou mládežou na roky 2015 - 2020

Predmetný materiál uviedla štátna tajomníčka Ministerstva školstva, vedy, výskumu a športu SR pani Kanovská.

Stanovisko za KOZ SR predniesol pán Szalay, ktorý k  predloženému materiálu nemal pripomienky a odporučil ho na ďalšie konanie

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky a odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Sirota, ktorý uviedol, že RÚZ ani je členské organizácie koncepciu v medzirezortnom pripomienkovom konaní nepripomienkovali. Vzhľadom na to, že materiál nemá dopady na podnikateľské prostredie RÚZ berie predložený materiál na vedomie bez pripomienok.

Stanovisko za ZMOS predniesol pán Dvonč, ktorý odporučil Koncepciu na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie konanie.**

**K bodu 6**

Návrh Stratégie riadenia ľudských zdrojov v štátnej službe na roky 2015–2020 Predmetný materiál uviedla riaditeľka odboru štátnej služby a verejnej služby ÚV SR pani Dzurendová.

Stanovisko za KOZ SR predniesol pán Blahák, ktorý odporučil zobrať materiál na vedomie. Nakoľko viaceré opatrenia a ich realizácia sú previazané na nadobudnutie účinnosti nového zákona o štátnej službe, KOZ SR oprávnene očakávala predloženie návrhu zákona do medzirezortného pripomienkového konania. Bez prijatia uvedeného zákona stráca stratégia praktický význam a zostáva v polohe deklaratórnych vyjadrení. Oblasť odmeňovania štátnych zamestnancov vníma KOZ SR ako jednu z najpodstatnejších oblastí s dopadom na postavenie štátnych zamestnancov a nastavený termín plnenia 30.6.2016 je vzdialený.

Predkladateľ uviedol, že zákon je pripravený do MPK, ale aby mal celospoločenskú podporu a bol k nemu vyjadrený objektívnejší postoj, bude predložený až po voľbách.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky a odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Sirota, ktorý ocenil, že vládna strana počká s predložením návrhu zákona až po voľbách. Odporučil predložený materiál zobrať na vedomie bez pripomienok.

Stanovisko za ZMOS predniesol pán Dvonč, ktorý neuplatnil k materiálu žiadne pripomienky a odporučil ho na ďalšie konanie.

Predkladateľ uviedol, že pri finalizácii zákona očakáva participáciu, tak zamestnávateľov, ako aj zástupcov zamestnancov.

**Záver:**

**Rada**

1. **berie materiál na vedomie bez pripomienok,**
2. **odporúča ho na ďalšie konanie.**

Predseda rady poďakoval prítomným za účasť, skonštatoval, že rokovanie Predsedníctva sa uskutoční 27.11.2015 a plánované Plenárne zasadnutie je 7.12.2015.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady